****

*Αθήνα, 11 Οκτωβρίου 2024*

**ΔΕΛΤΙΟ ΤΥΠΟΥ**

 **Ενιαία πλατφόρμα ιατρών όλης της χώρας**

Νέα εποχή, διαφάνειας, διευκόλυνσης του πολίτη και πάταξης παράνομων ενεργειών, αποτελεί η ολοκλήρωση του τελευταίου έργου ψηφιακής ανασυγκρότησης και προόδου εκ μέρους του **Πανελλήνιου Ιατρικού Συλλόγου**.

O **ΠΙΣ** στο πλαίσιο του ψηφιακού εκσυγχρονισμού του, που ξεκίνησε τα τελευταία χρόνια και προχωράει με γοργούς ρυθμούς, έκανε πράξη τον σημαντικό στόχο της ψηφιακής διασύνδεσης των Ιατρικών Συλλόγων της χώρας σε μία **ενιαία πλατφόρμα- πληροφοριακό σύστημα**.

Με τον τρόπο αυτό συστάθηκε **ΕΘΝΙΚΟ ΜΗΤΡΩΟΥ ΙΑΤΡΩΝ** που είναι συνδεδεμένο σε πραγματικό χρόνο με το παραπάνω λογισμικό διασύνδεσης.

Σήμερα, κάθε πολίτης και οι υπεύθυνοι των κρατικών φορέων μπορούν από τον ιστότοπο του Π.Ι.Σ ([www.pis.gr](http://www.pis.gr)) να διαπιστώσουν με την πληκτρολόγηση απλά του επωνύμου του ιατρού και της ειδικότητάς του, αν εμφανίζεται ως ιατρός εγγεγραμμένος σε κάποιο ιατρικό σύλλογο της χώρας ή όχι!

Ο **Πανελλήνιος Ιατρικός Σύλλογος** περνάει με τον τρόπο αυτό, σε μία νέα εποχή υπηρεσιών προς τους πολίτες και την Πολιτεία, απλοποιώντας διαδικασίες που αποτέλεσαν αντικείμενο ταλαιπωρίας και όχι μόνο, επί σειρά δεκαετιών… Τα περιστατικά αντιποίησης επαγγέλματος, ανακρίβειες ως προς την λήψη ειδικότητας, οι παραπλανητικοί ιατρικοί τίτλοι και άλλες προσπάθειες παραπλάνησης των πολιτών, λαμβάνουν οριστικά τέλος, αφού ο κάθε ενδιαφερόμενος, με απλό τρόπο, θα διαπιστώνει αν κάποιος είναι γιατρός, ποια ειδικότητα έχει λάβει και που δραστηριοποιείται. Σύντομα δε, έπεται συνέχεια με περαιτέρω διασύνδεση του συνόλου των υπηρεσιών του **ΠΙΣ** με την Πολιτεία.

**ΤΟ ΓΡΑΦΕΙΟ ΤΥΠΟΥ ΤΟΥ ΠΙΣ**